**E l ő t e r j e s z t é s**

**Révfülöp Nagyközség Önkormányzata Polgármesterének döntéséhez**

**Tárgy: a kijárási korlátozással összefüggő, a 2020. április 25-26-i hétvégére vonatkozó önkormányzati intézkedésekről**

**Előkészítette: dr. Szabó Tímea jegyző; dr. Takács Katalin aljegyző**

Jogszabállyal nem ellentétes

-----------------------------------

dr. Szabó Tímea jegyző

**Tisztelt Polgármester Úr!**

A veszélyhelyzet kihirdetéséről szóló 40/2020. (III. 11.) Korm. rendelet 1. §-ában a Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

A kijárási korlátozásról szóló 71/2020. (III. 27.) Korm. rendelet az alábbiakat tartalmazza:

* Mindenki köteles más emberekkel a szociális érintkezést - a közös háztartásban élők kivételével - a lehető legkisebb mértékűre korlátozni, és a másik embertől lehetőség szerint legalább 1,5 méter távolságot tartani. Ezen rendelkezést a tömegközlekedés során is alkalmazni kell.
* Vendéglátó üzletben - az ott foglalkoztatottak kivételével - tartózkodni tilos. Kivételt képez az elvitelre alkalmas ételek kiadása és szállítása.
* A lakóhely, a tartózkodási hely, illetve a magánlakás elhagyására a kijárási korlátozásról szóló 71/2020. (III.27.) Korm. rendeletben meghatározott alapos indokkal kerülhet sor. Alapos indok:
  + a munkavégzés, a hivatásbeli kötelezettség, a gazdasági, mezőgazdasági és erdészeti tevékenység, valamint az ezek elvégzéséhez nélkülözhetetlen anyagokat, valamint eszközöket árusító üzletben (különösen a műszaki cikket, az építőanyagot és eszközöket árusító üzletben) történő vásárlás,
  + napközbeni kiscsoportos felügyelet okán a kiskorú gyermek kísérése,
  + az egészségügyi ellátás és szolgáltatás igénybevétele, beleértve a gyógyító tevékenységen túl a testi és a lelki egészség megőrzése céljából nyújtott egészségügyi szolgáltatásokat (különösen pszichoterápiás ellátás, fizioterápiás kezelés, gyógytorna),
  + az egyéni szabadidős sporttevékenység, szabadidős célú gyalogos közlekedés, mely külterületen, valamint a települések belterületén - lehetőség szerint a zöldterületeken - egyedül vagy ugyanazon háztartásban élőkkel közösen folytatható azzal, hogy másoktól legalább 1,5 méter távolságot kell tartani.
  + a házasságkötés és a temetés szűk családi körben,
  + a napi fogyasztási cikket értékesítő élelmiszerüzletben (a továbbiakban: élelmiszerüzlet) történő vásárlás,
  + a napi fogyasztási cikket értékesítő egyéb (illatszert, a drogériai terméket, a háztartási tisztítószert, a vegyi árut és a higiéniai papírterméket árusító) üzletben (a továbbiakban együtt: drogéria) történő vásárlás,
  + az állateledelt, takarmányt forgalmazó üzletben történő vásárlás,
  + a mezőgazdasági üzletben történő vásárlás, ideértve műtrágyát értékesítő üzletet és vágóhidat,
  + a piacon, a helyi termelői piacon (a továbbiakban együtt: piac) történő vásárlás,
  + a gyógyszert, a gyógyászati segédeszközt forgalmazó üzletben (a továbbiakban együtt: gyógyszertár) történő vásárlás,
  + az üzemanyag-töltőállomás felkeresése,
  + a dohányboltban történő vásárlás,
  + a fodrász, a manikűrös szolgáltatások igénybevétele,
  + a szállítási, tisztítási és higiéniás szolgáltatások igénybevétele,
  + a gépjármű- és kerékpárszerviz, a mezőgazdasági és erdészeti gépek és berendezések javításával kapcsolatos szolgáltatások igénybevétele,
  + a hulladékgazdálkodással összefüggő szolgáltatások igénybevétele,
  + a legszükségesebb esetben a személyes megjelenést igénylő ügyintézés, így hatósági, banki, pénzügyi, biztosítási és postai szolgáltatások igénybevétele,
  + az állatok ellátása, háziállat közterületi sétáltatása, az állatorvosi rendelő és az állatkórház látogatása,
  + a szülői jogok és kötelezettségek,
  + a hitéleti tevékenység,
  + a szociális érintkezésre vonatkozó szabályok betartásával a magáról gondoskodni nem tudó, vagy segítéségre szoruló személy (például kiskorú személy, idős személy és beteg személy) részére történő segítségnyújtás.
* Saját és családja érdekében a 65. életévét betöltött személy az élelmiszerüzletet, drogériát, piacot vagy gyógyszertárat 9.00 óra és 12.00 óra közötti időben látogathatja. Az élelmiszerüzletben, drogériában, piacon vagy gyógyszertárban 9.00 óra és 12.00 óra közötti időben az ott foglalkoztatottak kivételével kizárólag 65. életévét betöltött személy tartózkodhat.
* A szociális érintkezésre vonatkozó korlátozás, valamint a vendéglátó üzletekben történő tartózkodásra, és a 65. életévüket betöltött személyekre vonatkozó előírás érvényesítése a helyiség üzemeltetőjének a felelőssége.
* A kijárási korlátozásról szóló 71/2020. (III.27.) Korm. rendelet szerinti korlátozó intézkedések betartását a rendőrség ellenőrzi, a katonai rendészet és a rendvédelmi feladatokat ellátó szervek hivatásos állományának szolgálati jogviszonyáról szóló törvény szerinti bármely szerv bevonásával. A korlátozó intézkedések be nem tartása esetén a rendőr a Rendőrségről szóló 1994. évi XXXIV. törvény (a továbbiakban: Rtv.) szerinti intézkedéseket és kényszerítő eszközöket a szükségesség és arányosság követelménye betartásával az Rtv.-ben meghatározott módon alkalmazhatja.
* Szabálysértést követ el, aki a kijárási korlátozásról szóló 71/2020. (III.27.) Korm. rendeletben meghatározott korlátozó intézkedést megszegi. Szabálysértés esetén a pénzbírság legalacsonyabb összege ötezer forint, legmagasabb összege ötszázezer forint.
* A kijárási korlátozásról szóló 71/2020. (III.27.) Korm. rendelet 2020. március 28. napján lépett hatályba. A Kormány a 71/2020. (III.27.) Korm. rendelet hatályát visszavonásig, de legfeljebb a veszélyhelyzet kihirdetéséről szóló 40/2020. (III. 11.) Korm. rendelet szerinti veszélyhelyzet megszűnéséig meghosszabbította.

# A kijárási korlátozással összefüggésben hétvégére meghozható önkormányzati intézkedésekről szóló 148/2020. (IV. 23.) Korm. rendelet (a továbbiakban: Korm. rendelet) 1. §-a szerint 2020. április 25. (szombat) 00.00 órától 2020. április 26. (vasárnap) 24.00 óráig terjedő időtartamra a települési - a fővárosi önkormányzat által közvetlenül igazgatott terület esetében a fővárosi, egyéb fővárosi terület esetében a kerületi - önkormányzat rendelettel a település, illetve a fővárosi kerület vonatkozásában a kijárás korlátozására a kijárási korlátozásról szóló 71/2020. (III. 27.) Korm. rendeletben foglaltaktól szigorúbb szabályokat állapíthat meg.

A Korm. rendelet 2. §-a szerint a Korm. rendelet a kihirdetését követő napon lép hatályba és 2020. április 27-én hatályát veszti.

A Korm. rendelet 3. §-ában felhatalmazást kap a települési önkormányzat polgármestere, a fővárosi önkormányzat által közvetlenül igazgatott terület esetében a főpolgármester, egyéb fővárosi terület esetében a kerületi polgármester mint a helyi önkormányzat képviselő-testülete, illetve a fővárosi közgyűlés hatáskörének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján gyakorlója, hogy önkormányzati rendeletben határozza meg a Rendeletben foglaltaktól szigorúbb - az 1. § szerinti időszakra vonatkozó - kijárási szabályokat.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**INDOKOLÁS**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésére figyelemmel Révfülöp Nagyközség Önkormányzata Képviselő-testületének hatáskörében eljárva Révfülöp Nagyközség Polgármestere jelezte azon szándékát, hogy élve a Korm. rendelet 3. §-ában kapott felhatalmazással 2020. április 25. (szombat) 00.00 órától 2020. április 26. (vasárnap) 24.00 óráig terjedő időtartamra Révfülöp nagyközségben a kijárási korlátozásról szóló 71/2020. (III. 27.) Korm. rendeletben foglaltaktól szigorúbb szabályokat kíván megállapítani a kijárási korlátozásra, az alábbiak szerint:

2020. április 25. (szombat) 00.00 órától 2020. április 26. (vasárnap) 24.00 óráig

* a Révfülöp településen levő közterületeken, zöldterületeken, strandokon és partszakaszon
  + kizárólag Révfülöpön lakó- vagy 2020. április 23-áig bejelentett tartózkodási hellyel rendelkező személy tartózkodhat a kijárási korlátozásra vonatkozó szabályok betartásával;
  + kötelező a szájmaszk viselése;
  + tilos bármilyen étel vagy ital fogyasztása;
* a településen az átmenő forgalom a 71. számú főúton, a Káli úton, a Rétsarki úton és a kerékpárúton engedélyezett, ami megállásra a Révfülöpön lakó- vagy 2020. április 23-áig bejelentett tartózkodási hellyel rendelkező személyek kivételével nem jogosít;
* a Halász utca vasúti átjáró és kikötő közötti szakaszára gépjárművel behajtani kizárólag az ott lakó- vagy tartózkodási hellyel vagy ingatlantulajdonnal rendelkezők, valamint az ott munkát végzők jogosultak.

A tervezet 1. §-a tartalmazza a 2020. április 25. (szombat) 00.00 órától 2020. április 26. (vasárnap) 24.00 óráig Révfülöp nagyközségben bevezetésre kerülő korlátozásokat.

A tervezet 2. §-a rendelkezik a rendelet időbeli hatályáról.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A jogalkotásról szóló 2010. évi CXXX. törvény 17. §-a szerint a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet címe: Révfülöp Nagyközség Önkormányzata Polgármesterének …/2020. (...) önkormányzati rendelete a kijárási korlátozással összefüggő, a 2020. április 25.26-i hétvégére vonatkozó önkormányzati intézkedésekről

Társadalmi-gazdasági hatása: A koronavírus terjedésének megelőzése érdekében a szociális érintkezések lehetőségének minimalizálása.

Költségvetési hatása: Nincs.

Környezeti, egészségi következményei: A lakosság egészségének magasabb fokú védelme.

Adminisztratív terheket befolyásoló hatása: Nincs.

Egyéb hatása: Nincs.

A rendelet megalkotásának szükségessége: A lakosság egészségének magasabb fokú védelme.

A rendelet megalkotása elmaradása esetén várható következmények: Nagyobb esély a koronavírus fertőzés esetleges megjelenésére a településen.

A rendelet alkalmazásához szükséges feltételek: - személyi: Nincs.

- szervezeti: Nincs.

- tárgyi: Nincs.

- pénzügyi: Nincs.

**Révfülöp Nagyközség Önkormányzata Polgármesterének**

**…/2020. (…) önkormányzati rendelete**

**a kijárási korlátozással összefüggő, a 2020. április 25-26-i hétvégére vonatkozó önkormányzati intézkedésekről**

Révfülöp Nagyközség Önkormányzata Polgármestere a kijárási korlátozással összefüggésben hétvégére meghozható önkormányzati intézkedésekről szóló 148/2020. (IV. 23.) Korm. rendelet 3. §-ában kapott felhatalmazás alapján a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében meghatározott feladatkörében eljárva a veszélyhelyzet kihirdetéséről szóló 40/2020. (III. 11.) Korm. rendeletben kihirdetett veszélyhelyzetben a következőket rendeli el:

**1. §** 2020. április 25. (szombat) 00.00 órától 2020. április 26. (vasárnap) 24.00 óráig

(1) a Révfülöp településen levő közterületeken, zöldterületeken, strandokon és partszakaszon a) kizárólag Révfülöpön lakó- vagy 2020. április 23-áig bejelentett tartózkodási hellyel rendelkező személy tartózkodhat a kijárási korlátozásra vonatkozó szabályok betartásával;

b) kötelező a szájmaszk viselése;

c) tilos bármilyen étel vagy ital fogyasztása;

(2) a településen az átmenő forgalom a 71. számú főúton, a Káli úton, a Rétsarki úton és a kerékpárúton engedélyezett, ami megállásra az (1) bekezdés a) pontjában meghatározott személyi kör kivételével nem jogosít;

(3) a Halász utca vasúti átjáró és kikötő közötti szakaszára gépjárművel behajtani kizárólag az ott lakó- vagy tartózkodási hellyel vagy ingatlantulajdonnal rendelkezők, valamint az ott munkát végzők jogosultak.

**2. §** Ez a rendelet a kihirdetését követő napon lép hatályba, és 2020. április 27-én hatályát veszti.

Kondor Géza dr. Szabó Tímea

polgármester jegyző

A kihirdetés napja: ……………………….

dr. Szabó Tímea

jegyző